《东山吟》
宋代·韩淲

谢安久不作，东山尚谁论。当年拥鼻吟，几为妻子昏。

抚筝挽其须，慷慨徒尔言。诸儿淝水功，折屐心已烦。

后来名字传，江左犹知尊。李白王介甫，二诗至今存。

吾行樟丘野，迤逦怀德村。有客理花草，开径于樊园。

云是爱閒者，衣冠安石孙。一见邀我留，取酒置盘飧。

世有斯人欤，岂受车马喧。悠哉扁榜佳，碑板见渊源。

因之重叹息，老语不敢吞。相与保初志，春秋燕鸡豚。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。